- Sion
- ←
- 16
- →

16
1 Iesu misepin mun mi moletin nan xil bit, “Nabit holesok xil ak mi xamim tengan munasavut ti e neketen namim melele xa muhisu ni sakpurunien xil. 2 Rut Siu xil xa lasa liso rat xamim ra nim te pispisiennae xil. E melengien tei di bemei xa moletin xil linemi lihit Hi ihesi xi melele xa laba tengan lavas vin xamim.✡ Sion 9:22 3 Xil ti lipol ni imak vengan xa latakil ti xa nabe visi, e latakil ti Tata navan mun.✡ Sion 15:21 4 E nabit holesok xil ak mi xamim tengan, melele xa mei istal, munem xati xa natehit lelen ni mi xamim ngamu.”✡ Sion 13:19; 16:25
Iesu bit lelen ni xa isil Ninin Eo mei itutou ni moletin nan xil
Iesu biteni mun mi moletin nan xil bit, “Natnavit holesok xil ak ti mi xamim tetiamu vengan xa nateta tamu visal xamim. 5 E xosali, nihe visal ngan xa tesil nou namei. E xamim mutasis nou ti mun xa nihe ut xave.✡ Sion 7:33 6 Mutasis nou ti vengan xa tinemim polu ni nenexoen ve naha xa di nabiteni mi xamim.✡ Sion 16:22 7 E neta sav xa mak, nabiteni reitin mi xamim xa ihos mak mu xa nihe reling xamim niha. Vengan xosxa ninava ti, ma Ninin te tutouen namei ti visal xamim. E xosxa niha, ma nisila imei visal xamim.✡ Sion 14:16,26; 15:26 8 E melele xa Ninin imei, ipisen ni mi moletin xil xa nenemien nae tamal ti usil tesaen nae, momalen navan, e sexien te lepisien na Hi.✡ Pol 24:25 9 Ninin Eo mei ipisen ni xa be tesaen xa lataneket e nou ti.✡ Sion 5:38; 6:36,64; 7:5; 10:26; 12:37 10 Ipisen ni momalen navan mi xil vengan xa ha nite visal Hi Tata e xamim munapus ti mun inou.✡ Sion 13:1; 14:12,28; 16:28; 20:17 11 E ipisen ni xa be reitin xa Hi ilepis rin na moletin xil vengan xa telepis rin na Temat ngamu, ngan xa tehe vat na moletin xil holu te ut etan.✡ Sion 12:31; 14:30
12 “Ieok bei tengan namit kil holesok sav xil holu mi xamim, e xosali, imeas tova tang tengan muvur xil.✡ 1Kor 3:1 13 E melele xa Ninin Eo xa di pisen reitinen mi moletin xil imei, xi ipispisi mi xamim ni reitinen na Hi tengan mukila. Xi nasepin ti vaxo nenemien nan tasen tang, e ihit mesen ni mi xamim holesok xil vus xa miteong ni nggo ut nesao. Reitin, xi ihit lelen ni mi xamim holesok xil xa ti imei.✡ Sion 14:17; 15:26; 14:26; 1Sion 2:27 14 Xi ipet rat hisok ihe nesao vengan xa ihur neta xa nabiteni e mei ihit mesen ni mi xamim. 15 Holesok xil vus na Tata navan be navan mun. Misak ni, inou nakila namiteni xa Ninin Eo ihur neta xa nabiteni e mei ihit mesen ni mi xamim.”✡ Sion 17:10
Iesu bit lelen ni xa longpangasien na moletin nan xil ihiles mei ihe sien
16 Iesu biteni mi moletin nan xil bit, “Navehi ti, munapus ti mun inou. Ti, nave nousav ti xa itutou, e mupus rilomun ni nou.”✡ Sion 14:19
17 Di, rut moletin nan xil lasis xil mun tang labit, “?Naha vari iaxa be koute te sepinien nan melele xa bit, ‘Navehi ti munapus ti mun inou. Ti, nave nousav ti xa itutou, e mupus rilomun ni nou’? ?E naha vari be koute te, ‘Nihe visal Tata’? 18 ?E, ‘Navehi ti’ be naha? !Xir ratakil ti vari naha xa xi di bit usili!”
19 Iesu mikila xa moletin nan xil iexil bei tengan lasisi ni holesok xil ak. Ma, biteni mi xil bit, “Nakila xa xamim di mubit usil sepinien navan melele xa nabit, ‘Navehi ti munapus ti mun inou. Ti, nave nousav ti, e mupus rilomun ni nou.’ 20 Reitin li nabiteni mi xamim xa melele xa niha, xamim mumuis e mutang ve nou, e moletin sav xil te ut etan lihesi xil ihe holu. Ihe reitin xa xamim mulonge isa, e, itutou sung, longpangasien namim ihiles mei ihe sien. 21 Melele xa atou tei sangas valing tuvava e mei duxoh melele te longpangasien nan, xi di milonge misa ven. E, dutou sung, melele xa miling tuvava nan ngamu e ut etan, ien bovong ni longpangasien teni vengan xa sien xa da en be holu mak mu mili.✡ Aes 13:8; 21:3; 26:17; Maek 4:9; 1Tes 5:3 22 Ngan ak nggoni xamim. Xosali mulonge misa. E melele xa nitilomun mei nipus xamim, ma sien xa ite xamim mei ihe himetu. E moletin ti misakras vahur rat sien ak ra xamim.✡ Aes 66:14
23 “Melele xa ripus rilomun ni xir, xamim munasis ti mun inou ve neta tova. Reitin li nabiteni mi xamim, xosxa musis Tata navan ni neta tova e hisok, ma xi isa ni mi xamim.✡ Sion 14:13,14; 15:16; 1Sion 5:14-15 24 Tetiamu mei duxol xosali, mutnasis ti mu neta tova e hisok. Ma melele xa musis ve neta ngan, muhuri. E melele xa muhuri, mupolu kuhi ni sien.✡ Sion 15:11; 1Sion 1:5
25 “Melele xa di nasepin mi xamim usil holesok xil xa mei ti istal, di nasep xuxus ni nggo vole xil. E melele tei di bemei xa ninasepin ti mun naxo vole xil. E melele nen ak, nisep kil usil Tata navan ixo sepinien xil xa imese tevi.✡ Mat 13:34; Mak 4:33-34; Sion 16:4 26 E melele nen ak, xamim musis Tata navan e hisok, e xi isa ni. Nave inou ti mun xa nisis mini e rin namim, 27 vengan xa eheien na Hi Tata di ngamu e xamim. Xi ien bei xamim vengan xa eheien namim de inou e muke reitin xa inou natexo visali.✡ Sion 14:21,23; 3:2; 8:42; 13:3; 17:8 28 E be reitin mak xa inou natexo visal Tata e namei e ut etan. E xosali, nihe reling ut etan e nitilomun nihe visal Tata navan.”✡ Sion 13:3
29 E moletin nan xil labiteni mini labit, “Reitin mak, xosali di obit lelen holesok xil vus mei memese. Otasepin ti mun vaxo vole xil. 30 Xosali, xamem makila xa okil holesok xil vus. E xamem munasisuk ti mun ni neta, vengan xouk okila ngamu naha xa de nenemien namem. Nggo sexien ak make reitin xa xouk otexo visal Hi vari tang.”✡ Sion 2:24-25
31 Iesu bit rilomun ni mi xil bit, “?Be reitin xa muke reitin e nou sung? 32 Muteong pisi mu. Melele tei di bemei xa xamim te vusien muletasil, e xamim kekes iloh itilomun ihe tim san. Reitin xa muhe reling inou nitat tasok. E neta sav xa imak, ninata tasok ti, vengan xa Tata dat visal nou vehakut.✡ Sak 13:7; Mat 26:31-35,56; Mak 14:27-31,50; Luk 22:31-34; Sion 8:29 33 Nabit holesok xil ak mi xamim tengan muhisti kuhi itel inou, e, isak ni, tomat ite e tinemim. Melele xa mudi e ut etan ak, ti muhur sakpurunien xil.✡ Sion 14:27; 2Tim 3:12; 1Sion 5:4 !E muxeih! Vengan xa inou nabas tan ni xeihen na Temat ngamu, ngan xa be vat na moletin xil holu te ut etan.”

- Sion
- ←
- 16
- →

✡16:2: Sion 9:22

✡16:3: Sion 15:21

✡16:4: Sion 13:19; 16:25

✡16:5: Sion 7:33

✡16:6: Sion 16:22

✡16:7: Sion 14:16,26; 15:26

✡16:8: Pol 24:25

✡16:9: Sion 5:38; 6:36,64; 7:5; 10:26; 12:37

✡16:10: Sion 13:1; 14:12,28; 16:28; 20:17

✡16:11: Sion 12:31; 14:30

✡16:12: 1Kor 3:1

✡16:13: Sion 14:17; 15:26; 14:26; 1Sion 2:27

✡16:15: Sion 17:10

✡16:16: Sion 14:19

✡16:21: Aes 13:8; 21:3; 26:17; Maek 4:9; 1Tes 5:3

✡16:22: Aes 66:14

✡16:23: Sion 14:13,14; 15:16; 1Sion 5:14-15

✡16:24: Sion 15:11; 1Sion 1:5

✡16:25: Mat 13:34; Mak 4:33-34; Sion 16:4

✡16:27: Sion 14:21,23; 3:2; 8:42; 13:3; 17:8

✡16:28: Sion 13:3

✡16:30: Sion 2:24-25

✡16:32: Sak 13:7; Mat 26:31-35,56; Mak 14:27-31,50; Luk 22:31-34; Sion 8:29

✡16:33: Sion 14:27; 2Tim 3:12; 1Sion 5:4

© 2015 WBT