- Sion
- ←
- 13
- →

13
Iesu ngganien kor del moletin nan xil, e pispisi mi xil xa litutou ni mosav xil itel nenemien xa be tan
1 Be melengien tei sutang da, e ihe melengien eo te Anien te Tavien. Iesu mikila ngamu xa melele xa istokovein ut etan e ihe visal Tamen di bemei sangas. Ma, vengan xa eheien nan di e moletin xil xa Hi tesa ni mini, Iesu ien bei tengan vapisen eheien nan mi xil ha ituxoh hoxalit meulien nan.✡ Mat 26:45; Mak 14:41; Sion 12:23; 17:1; 16:28 2 E Temat tesa nenemien ngamu mi Sudas, nat Saemon Eskariot, tengan isa rat Iesu ha ihe he elu nan xil.✡ Luk 22:3; Sion 13:27
Di, e vongien, Iesu di ngganien del moletin nan xil. 3 E xi minem kila xa Tata teling holesok xil ngasen de hen ngamu, e mikila mun xa xi texo visal Hi e itilomun iha ite visali.✡ Mat 11:27; Luk 10:22; Sion 3:35; 16:28 4 Misak ni, mitamea ra von anien en, misil rat kot xa mising ni, e mituatu ni taol tei. 5 Mising mak bus, miteh oei be pesin tei, di, poe be visal moletin nan xil. Bus, Iesu mikas kekes ni le moletin nan xil. Di, misihi lexil ni taol xa mituatu ni.✡ Luk 7:44; Sion 12:3
6 Melele xa Iesu duxoh Saemon Pita, Pita biteni mini bit, “?Suv, veneh vari di obit ukas leok?”
7 E Iesu bit rilomun ni mini bit, “Taxeak otakil ti mu naha xa di napol ni, e itutou sung, mei ukila.”✡ Sion 13:12
8 E Pita biteni nggeih bit, “!E‑e, xouk onakas leok ti vatova!”
E Iesu bit, “Xosxa natakas lem ti, ma rin nam tovuol e nou.”
9 Ma Saemon Pita bit, “!Suv li, xosxa imak, ma onakas leok ti kestang! !E ukas heok xalu e vatuk mun!”
10 Iesu biteni mini bit, “Ngan xil xa langgul tuei lamese, linakas ti mun tenbexil vus. Ihe lexil kestang iaxa likas rilomun ni. E xamim mumese ngamu, e tave xamim vus ti xa mumese.”✡ Sion 15:3 11 Iesu biteni xa tave xil vus ti iaxa lamese, vengan xa tekila ngamu visi iaxa isa rati ha ihe he elu nan xil.✡ Sion 6:64,70-71
12 Melele xa Iesu mikas lexil bus, mising rilomun ni kot nan e dotan de von anien en. Di, biteni mi xil bit, “?Xamim mukil koute te naha xa napol ni mi xamim xiak?✡ Mat 28:8,10 13 Mukes inou ni ‘Titsa’ mu ‘Suv,’ e momal tengan mupol ni mak, vengan xa be reitin. 14 Ma, vengan xa inou, xa nabe Suv e Titsa namim, di naling nenemien navan be tan e nakas moten lemim, ma momal tengan xamim ti mukas moten lemim xil mun tang.✡ Luk 22:27; Mat 20:28; 1Tim 5:10 15 Inou napol ni sexien ak tengan xamim mukila mupol ni ixoni nou. Imak, ma ha mututou ni mosav xil itel nenemien xa be tan, ixoni ngan taxa inou di napol ni mi xamim.✡ Plp 2:5; 1Pit 2:21 16 Reitin li nabiteni mi xamim, slev tei nave eilep ti nali masta nan, e eloheoh tei nave eilep ti nali ngan xa di misila.✡ Mat 10:24; Luk 6:40; Sion 15:20 17 Xosxa mukil reitinen ak, tuxolxatien iti mi xamim xosxa mupol ihusili.”✡ Tem 1:25
Iesu bit lelen ni xa tei e moletin nan xil isa rati ha ihe he elu nan xil
18 Di, Iesu biteni mi moletin nan xil bit, “E nataviteni ti xa tuxolxatien ak iti mi xamim vus. Melele xa natehosei xamim tengan mei muhusil inou, nakil xamim ngamu. E natehosei tei e xamim mun tengan naha xa Vanuvei Eo tehit lelen ni mei ihe reitin xa bit, ‘Moletin xa ngganien del nou, xi vari biles e pol misa minou.’ (Sam 41:9)
19 “Sexien ak tamei ti mu, e di nabit mesen ni mi xamim taxeak tengan, melele xa mei istal, xamim muke reitin xa inou nabe xi.* Vahit sepinien ak vahe, “inou NABE” (Eks 3:14) xa be his xati na Hi. Ve merereen nae, moletin xil latekes Hi ni ‘Iahova’ xa koute teni be Suv. ✡ Sion 14:29; 16:4; 8:24,28 20 Reitin li nabiteni mi xamim, moletin xa nggur pilei moletin tei xa nasila, nggoni ngan xa di nggur pilei inou mun. E moletin xa di nggur pilei inou, nggoni ngan xa xi di nggur pilei ngan xa tesil inou namei.”✡ Mat 10:40; Mak 9:37; Luk 9:48; 10:16
21 Melele xa Iesu bit sepinien ak bus, tinen polu ni nenexoen e bit lelen ni bit, “Reitin li nabiteni mi xamim, tei e xamim isa rat inou ha nihe he elu navan xil.”
22 Melele xa moletin nan xil lalonge mak, laketeh mikapis e xil mun tang, e latakil ti visi vari iaxa Iesu di bit usili. 23 Tei e moletin nan xil, ngan xa eheien na Iesu da en holu,† Ngan ak tehe sexien xa Sion, xa tetis vanuvei ak, tesep usil xi tasen. xi di dotan e ri Iesu.✡ Sion 19:26; 20:2; 21:7,20 24 Ma, Saemon Pita misepin mini nggo hen bit xi isis Iesu xa di bit usil visi vari. 25 Misak ni, moletin nan ak milis be visal Iesu e misisi bit, “?Suv, visi vari?”✡ Sion 21:20
26 E Iesu bit rilomun ni mini bit, “Niso saxut beret ak ihe sup xa iaxor e nisa ni mini. Xi vari iaxai.” Ma, Iesu nggur rut beret tei, miso ni be sup, e di, misa ni mi Sudas, nat Saemon Eskariot. 27 Ma Sudas nggur rut beret ak. Bus di, Temat mei mise xat nenemien nan. E Iesu misepin mi Sudas bit, “Neta xa onemi obit upol ni, utemanon ha upol ni.”✡ Luk 22:3; Sion 13:2 28 Tovuol e xil xa ladotan e von anien en ak vakila veneh ma Iesu bit sepinien ak mini. 29 Rute e xil lanemi labit Iesu di misila tengan ha vaxal neta tei ve anien ak, mu tengan vasa neta tova mi hoeo xil vengan xa Sudas iaxa di milaxat mani nae.✡ Sion 12:6 30 Ma, dutou ni ngan xa tehur rut beret ak, Sudas mitemanon be hale. E be vongien ngamu.‡ Be vongien e rin lu. Reitin xa ut vong. E, e rin sav, be vongien te meulien na Iesu xa tesep usili e Sion 9:4; 11:9-10; e 12:35-36. ✡ Sion 9:4; 11:9-10; 12:35-36
Iesu misa rae hu te eheien mi moletin nan xil
31 Melele xa Sudas ba, Iesu biteni bit, “Taxeak be melele xa momal tengan Hi isa ni minou, Nat Moletin, his tei xa eilep. E naha xa ti nipol ni ipisen ni xa his Hi be eilep mak mu.✡ Sion 12:23; 17:1,5 32 E vengan xa naha xa nipol ni ipisen ni xa hisen be eilep mak mu, ma Hi vari iaxa ipisen ni xa hisok, Nat Moletin, be eilep mun. E ipol ni xosali tang.
33 “Xamim li munggoni tutut horamue navan xil. E nite visal xamim vuteili mun. Ivus, ti mulang ni nou, e munapus ti nou. Nabiteni mi xamim sepinien xa natesa ni mi vat xil na Siu xil melele xa nabit, ‘Rute xa inou niha en, xamim musakras muva en.’✡ Sion 7:33-34; 8:21 34 E di nasa rae hu tei mi xamim: eheien namim iti e xamim mun tang. Ixo hisit sexien xa inou di napisen eheien navan mi xamim, xamim mun ti mupisen eheien namim mi xamim mun.✡ Sion 15:12,17; 1Sion 2:7; 3:23; 2Sion 1:5 35 Xosxa xamim di mupisen eheien mi xamim mun tang, ma moletin xil vus lipus kila xa mube moletin navan xil.”✡ 1Sion 3:14
Iesu bit lelen ni xa Pita imuun xole ihit takil ti xi
Mat 26:31-35; Mak 14:27-31; Luk 22:31-34
36 Saemon Pita misis Iesu bit, “?Suv, uha xave?”✡ Sion 7:35; 7:34,36
E Iesu bit rilomun ni bit, “Rute xa inou niha en, xouk osakras ova en taxeak. E itutou sung, xouk uhusil inou.”
37 E Pita misisi bit, “?Suv, veneh vari nasakras namusiluk taxeak? !Inou nabue xat inou tengan nimat e rin nam!”
38 Iesu bit rilomun ni bit, “?Reitin mak xa obue xatuk tengan umat ve nou? Reitin li nabiteni minuk xa ut nalan ti mu, e tuto nakorat ti mu, e xouk uhiteni ihe vatol ngamu xa otakil ti nou.”

- Sion
- ←
- 13
- →

✡13:1: Mat 26:45; Mak 14:41; Sion 12:23; 17:1; 16:28

✡13:2: Luk 22:3; Sion 13:27

✡13:3: Mat 11:27; Luk 10:22; Sion 3:35; 16:28

✡13:5: Luk 7:44; Sion 12:3

✡13:7: Sion 13:12

✡13:10: Sion 15:3

✡13:11: Sion 6:64,70-71

✡13:12: Mat 28:8,10

✡13:14: Luk 22:27; Mat 20:28; 1Tim 5:10

✡13:15: Plp 2:5; 1Pit 2:21

✡13:16: Mat 10:24; Luk 6:40; Sion 15:20

✡13:17: Tem 1:25

*13:19: Vahit sepinien ak vahe, “inou NABE” (Eks 3:14) xa be his xati na Hi. Ve merereen nae, moletin xil latekes Hi ni ‘Iahova’ xa koute teni be Suv.

✡13:19: Sion 14:29; 16:4; 8:24,28

✡13:20: Mat 10:40; Mak 9:37; Luk 9:48; 10:16

†13:23: Ngan ak tehe sexien xa Sion, xa tetis vanuvei ak, tesep usil xi tasen.

✡13:23: Sion 19:26; 20:2; 21:7,20

✡13:25: Sion 21:20

✡13:27: Luk 22:3; Sion 13:2

✡13:29: Sion 12:6

‡13:30: Be vongien e rin lu. Reitin xa ut vong. E, e rin sav, be vongien te meulien na Iesu xa tesep usili e Sion 9:4; 11:9-10; e 12:35-36.

✡13:30: Sion 9:4; 11:9-10; 12:35-36

✡13:31: Sion 12:23; 17:1,5

✡13:33: Sion 7:33-34; 8:21

✡13:34: Sion 15:12,17; 1Sion 2:7; 3:23; 2Sion 1:5

✡13:35: 1Sion 3:14

✡13:36: Sion 7:35; 7:34,36

© 2015 WBT