- Sion
- ←
- 17
- →

17
Iesu misis mi Hi ve rin na moletin nan xil
1 Melele xa Iesu bit usil holesok xil ak bus, miketeh be nesao e misis bit, “O Tata, melele te longpangasien bemei ngamu. Nasis minuk tengan upet rat hisok, xa nabe Natumali, tengan inou nikila nipet rat hisom.✡ Sion 11:41; Mat 26:45; Mak 14:41; Sion 12:23; 13:1; 13:31-32 2 Oteling meulien na moletin xil vus tete heok tengan nikila nisa meulien sal iha mi ngan xil vus xa otesa xil minou.✡ Mat 28:18 3 E meulien sal be tengan moletin xil likila likil kuh xouk, xa xouk kestang obe Hi reitin, e tengan likila likil kuh inou mun, Iesu Kristo xa otesa ni bemei.✡ 1Tes 1:9; 1Sion 5:20 4 Inou natepet rat hisom pe met moletin xil te ut etan vengan xa natepol vuol ni polien xil xa otesa ni minou tengan nipol ni.✡ Sion 13:31-32; 14:13; 4:34 5 Mak, ma Tata, nasisuk tengan upet rat hisok e usak ni nou mei nihur his xa ihe eilep itelak ixoni ngan xa natehuri ngamu tetelak e melele xa nateti tamu visaluk e melele xa otnapeas ni ut etan ti mu.✡ Sion 1:1-2; 8:58; 17:24
6 “Inou natepisen xouk mi ngan xil xa otesa xil minou, ngan xil xa xouk otehosei xil ra moletin xil te ut etan. Xil labe nam, e otesa xil minou. E xil latelong xat sepinien nam.✡ Sion 17:26 7 E xosali, xil lakila xa holesok xil vus xa xouk otesa ni minou, texo visaluk. 8 Sepinien xil xa otesa ni minou, inou natesa ni sung mi xil, e xil latehuri. E lakila xa be reitin xa inou natexo visaluk, e lake reitin xa xouk otesa nou namei.✡ Sion 3:2; 16:30
9 “Natasis ti ve moletin xil vus te ut etan. E di nasis tengan ututou ni ngan xil xa otesa xil minou vengan xa labe nam. 10 Ngan xil vus xa di langgusil xat inou labe moletin nam xil, e moletin nam xil vus labe navan mun. E meulien nae di pisen ni xa hisok be eilep mak mu.✡ Luk 15:31; Sion 16:15 11 Di nabat visaluk, e ninara ti mun e ut etan. E xil liti tamu inggak. O Tata, obe eo xa obe eo pupu. Usikoe xol meulien na moletin navan xil itel xeihen te hisom, his xa otesa ni minou. Imak, ma xil mei livituei lihe tei takes ixoni ngan xa xouk del inou rube tei takes.✡ Sion 13:1; 13:1,3; 16:28; 10:30; 17:21; Kal 3:28 12 Melele xa nateta tamu visal xil, natesikoe xol xil tetel xeihen te hisom, his xa otesa ni minou. Reitin, nateketeh xol xil e ti e xil tenakesae. Tei takes e xil iaxa tehe reling inou e teha tekesae, ngan xa otehosei tengan vakesae xa tesak ni naha xa Vanuvei Eo tehit lelen ni usili mei tehe reitin.✡ Sion 6:39,70-71; 18:9; Sam 41:9; 55:12-15; 109:4-8; 2Tes 2:3
13 “Nave nousav ti, nitilomun nihat visal xouk. E xosali, melele xa nada tamu e ut etan ak, nabit lelen holesok xil ak minuk tengan vasak ni sien xa de nou, mei ipolu e tine moletin navan xil mun.✡ Sion 15:11; 1Sion 1:4 14 Natesa sepinien nam mi xil, e misak ni, ngan xil xa labe te ut etan tang, iexil di nggat xil ven. Iexil di nggat xil vengan xa lapus kila xa ngenen xil latave te ut etan ti, nggoni ngan xa inou mun natave te ut etan ti.✡ Sion 15:18-19; 8:23 15 Tata, natasisuk ti tengan oleh rat xil ra ut etan, e nasisuk li tengan usikoe xol xil ra Temat, ngan xa be vat tesaen.✡ Mat 6:13; 2Tes 3:3; 1Sion 5:18 16 Moletin navan xil latave te ut etan ti, nggoni ngan xa inou mun natave te ut etan ti. 17 Uling rat xil tengan mei lihe moletin eo nam xil ixo reitinen nam. E likamet reitinen nam ixo sepinien nam xil xa be vatit reitinen. 18 Di nasil xil tengan ha lapol e ut etan ixoni ngan taxa xouk otesil nou namei e ut etan ak.✡ Sion 20:21 19 E tengan nitutou ni rin nae, inou mun di naling rat meulien navan mei nabe moletin eo nam. Ve rin ak, xil mun lakila liling rat meulien nae mei lihe moletin eo nam xil ixo sepinien te reitinen nam.”
Iesu misis ve moletin xil xa mei lineket en itutou
20 Iesu misis mun bit, “Tata, natasisuk ti ve moletin xil ak kestang, e di nasis ve ngan xil mun xa like reitin e nou ixo sepinien xil xa moletin navan xil ti lisa ni mi xil.✡ Sion 17:9 21 Tata, nasisuk tengan xil vus mei lihe tei takes. Reitin, xil lihisti vituei itel ralu ixoni ngan taxa xouk obisti del inou, e inou nabisti del xouk. Vengan xa, melele xa mei labe tei takes, moletin xil te ut etan like reitin xa xouk vari iaxa otesil nou namei.✡ Kal 3:28; Sion 10:38 22 His xa eilep xa otesa ni minou, inou di nasa ni mi xil. Mak, ma xil lihe tei takes ixoni ngan xa ralu rabe tei takes.✡ Sion 17:11 23 Inou nihisti vituei itel xil ixoni ngan taxa ralu di rabisti vituei. Imak, ma xil mei livituei lihe tei takes, e moletin xil te ut etan lipus kila xa xouk vari iaxa otesil nou namei e eheien nam di e xil nggoni ngan taxa de nou.
24 “Tata, ieok bei tengan ngan xil xa otesa xil minou mei liti visal nou e ut nesao, e lipus minehinen te xeihen navan. Reitin, ieok bei tengan xil lipus minehinen te xeihen navan xa usa ni minou vengan xa eheien nam tete nou e melele xa otnapeas ni ut etan ti mu.✡ Sion 12:26; 1:14; 17:5
25 “Tata, xouk omal tevi. E tave ti neta xa moletin xil te ut etan latakil ti xouk, inou nakilak. E ngan xil xa otesa xil minou, xil lakila xa xouk otesa nou namei.✡ Sion 1:10; 8:55 26 Inou natepisen ratuk mi xil, e nitit ni ngan xa di napol ni. Imak, ma eheien nam xa de inou, iti e xil. E inou mun niti e xil.”✡ Sion 17:6

- Sion
- ←
- 17
- →

✡17:1: Sion 11:41; Mat 26:45; Mak 14:41; Sion 12:23; 13:1; 13:31-32

✡17:2: Mat 28:18

✡17:3: 1Tes 1:9; 1Sion 5:20

✡17:4: Sion 13:31-32; 14:13; 4:34

✡17:5: Sion 1:1-2; 8:58; 17:24

✡17:6: Sion 17:26

✡17:8: Sion 3:2; 16:30

✡17:10: Luk 15:31; Sion 16:15

✡17:11: Sion 13:1; 13:1,3; 16:28; 10:30; 17:21; Kal 3:28

✡17:12: Sion 6:39,70-71; 18:9; Sam 41:9; 55:12-15; 109:4-8; 2Tes 2:3

✡17:13: Sion 15:11; 1Sion 1:4

✡17:14: Sion 15:18-19; 8:23

✡17:15: Mat 6:13; 2Tes 3:3; 1Sion 5:18

✡17:18: Sion 20:21

✡17:20: Sion 17:9

✡17:21: Kal 3:28; Sion 10:38

✡17:22: Sion 17:11

✡17:24: Sion 12:26; 1:14; 17:5

✡17:25: Sion 1:10; 8:55

✡17:26: Sion 17:6

© 2015 WBT