- Polien
- ←
- 10
- →

10
Hi pisen ni mi Pita xa moletin xil ngasen lakila mei labe moletin nan xil
1 E taon te hal Sesaria, ngan Rom tei da en xa hisen Konilias. Xi be vat tei na vanut moletin te vaeen xil xa lakes xil ni ‘mol‑Itali xil.’✡ Luk 7:2,5; Pol 27:1,3 2 Xi be moletin tei xa merere pupu ni Hi na Siu xil e di mot mini, xi del ngenen xil. Vehakut, di misa tutouen mi hoeo xil e di misis mi Hi.
3 Vatei, e 3 klok mahis, Konilias di misis e tim san e pus neta tei xa nggoni metuveen tei. E metuveen ak, pus masxaxa tei na Hi xa bemei sangas visali e mikesi bit, “!Konilias!”✡ Pol 3:1
4 Konilias miketeh momal ni masxaxa ak e ulin mikan pupu ni. E bit rilomun ni mini bit, “O‑o. ?Suv, di okes nou?”
Masxaxa biteni mini bit, “Hi milong sisen nam xil e pus kil tutouen xa di osa ni ba mi hoeo xil. Holesok xil vus xa di opol ni nggoni vo sanien eo tei xa ba mi Hi, e di pongosi xa von mikon e besi xi ven. 5 Taxeak, usil rut moletin nam xil tengan lihe taon te hal Siopa e ha lipus moletin tei, hisen Saemon Pita, tengan litela imei e tim sam.✡ Mat 10:2; Mak 3:16; Luk 6:14; Sion 1:42; Pol 10:18; 11:13 6 Xi de visal moletin tei xa di pol ni holesok xil ni hilbe buluk. Moletin ak, hisen Saemon, e nim man de sangas visal tas.”✡ Pol 9:43; 10:32 7 Melele xa masxaxa be relingi, Konilias mikes viton moletin te polien nan lu del moletin te vaeen tei xa di dutou ni e tim san xa xi mun di mot mi Hi. 8 E melele xa mitumul mi xatel usil holesok xil xa testal mini bus, misil xatel latobe taon te hal Siopa.
9 E visuvong nen, sangas vahe piniae, moletin xatel ak latemei sangas ni Siopa. E melele nen tak, Pita be nesao e nim xa da en tengan vasis. 10 Melele xa di misis, milonge xa mae nggati e bit vanien, e anien tameses ti mu. E melele xa di misis mak, Pita pus neta tei nggoni metuveen tei. 11 E metuveen ak, pus tilang hat masel e neta tei nggoni kaliko xa mahulong xa di lasae ni nggo kusute hat (4) nggo ut nesao bemei e ut etan.✡ Pol 11:5-12 12 E hilaep te kaliko ak, Pita pus hisit vongoro sav xil, tetal xil, e tuman xil. 13 Melele xa pusi mak, milong rae tei xa misepin mini bit, “!Pita, utamea! Uhas ti xil e ua ni.”
14 E Pita misepin rilomun mini bit, “!Suv, nasakras napol ni vamak! E meulien navan, natakar pis ti mu neta xa tamese ti mu tamal ti tengan lava ni pe metom.”✡ Lev 11:1-47; Esek 4:14
15 Rae ak misepin rilomun mini bit, “!Holesok xil xa Hi pol ni lamese ngamu, xouk onahiteni ti onahit latamese ti pe meten!”✡ Mak 7:15,19 16 Sexien ak mistal mi Pita be vatol. Di, kaliko ak dilomun be ut nesao.
17 Melele xa Pita di tamu minem usil koute te neta xa tepusi, moletin xatel xa Konilias tesil xatel, latkamet nim ma Saemon e latemei latesoh sangas visal puiteh te vioh. 18 Latsoh e hale e latkei latbit, “?Moletin tova dat tak xa hisen Saemon Pita?”✡ Mat 10:2; Mak 3:16; Luk 6:14; Sion 1:42; Pol 10:5,32; 11:13
19 E melele nen tak, melele xa Pita di tamu minem usil naha xa tepusi, Ninin Eo mei misepin mini bit, “Moletin tol mei latdi tak e di latolang ni xouk.✡ Pol 11:12; 13:2 20 Utamea, ha upus xatel, e ulum nakan ti tengan uhusil xatel mutiha. Uhusil xatel vengan xa inou vari iaxa natesil xatel latemei ve xouk.”
21 Ma Pita be visal moletin xatel ak biteni bit, “Inou iaxa nabe ngan xa di mutolang ni. ?Mutomei ve neta tova?”
22 Ma xatel latbiteni mini latbit, “Vat namatel xa hisen Konilias, xi iaxa tesil xametel matomei. Xi be moletin hos tei xa di mot mi Hi, e Siu xil vus di lamerere pupu ni. Tave nousav ti, masxaxa tei na Hi mei testal mini e tehiteni mini xa isil xametel matimei tengan matkila matsis xouk mei uhe tim san. Masxaxa ak biteni mini bit bos xa xi ilong kil ti naha xa xouk ukila uhiteni mini.”✡ Pol 10:1-2,5; Luk 7:5 23 Melele xa Pita milong sepinien natel, misis xatel tengan latiti visali e nim ak ituxoh visuvong nen.✡ Pol 10:45; 11:12
Ut milan, Pita del rut moletin ngan xil te hal Siopa xa laneket labue xat xil, e langgusil xatel laba. 24 Lakakao laba e, e visuvong nen, laduxoh taon te hal Sesaria. E Konilias dat tim e di datil Pita. Dat tim del vatimol nan xil e rut timue nan xil mun xa tesilasil ni xil tengan limei. 25 E melele xa Pita duxoh tim, Konilias mei bisu mini, mitingeiril pe meten, e pol ni nggoni ngan xa imot mini.✡ Pol 14:13-15; Rev 19:10 26 E Pita dal rati e bit, “Mea soh. Inou mun nabe moletin tang.” 27 Ma Konilias mea e diamu ni be nim, e melele xa di lukakao luba, di lusepin vituei. Melele xa labe vangit nim man, Pita mikameti xa moletin xil holu lamei vituei ngamu e di ladatili. 28 Ma Pita misepin mi xil bit, “Xamim vus mukil kuhi xa rae na Siu xil biteni bit xamem masakras mati vituei vatel ngan xil xa latave Siu ti. E Hi tepisen ni tuei minou xa ninahiteni ti ninahit hisit moletin tei tamese ti mu tamal ti pe meten.✡ Pol 10:15; 11:19 29 Misak ni, melele xa mutesilasil ve nou, uluk tenakan ti tengan namei. ?E ieok bei tengan nakila, mutesilasil ve nou veneh?”
30 Misak ni, Konilias biteni mini bit, “Melengien tol xa mitavi ba, e tri klok mahis, nggoni ngan taxa radi en xiak, inou di natesis e nim mavan. Vari nga tang, natepus moletin tei tesing ni eising xa minehin pupu xa di misoh visal nou.✡ Pol 3:1; Luk 24:4; Pol 1:10 31 Xi biteni minou bit, ‘Konilias, Hi milong sisen xil nam e pus kil tutouen xa di osa ni ba mi hoeo xil. 32 Taxeak, usil rut moletin nam xil tengan lihe taon te hal Siopa e ha lipus moletin tei, hisen Saemon Pita, tengan litela imei e tim sam. Xi de visal moletin tei xa di pol ni holesok xil ni hilbe buluk. Moletin ak, hisen Saemon, e nim man de sangas visal tas.’✡ Mat 10:2; Mak 3:16; Luk 6:14; Sion 1:42; Pol 10:18; 11:13; 9:43; 10:6 33 Misak ni, natemanon nasa sepinien bat tengan nasilasil ve xouk omei. E bos mak mu xa omei mak. Ma xamem vus mei madi vituei inggak pe met Hi Suv tengan xa mateong ni holesok xil xa Hi tesemae ni minuk tengan uhiteni mi xamem.”
34 Di, Pita misa sepinien ak mi xil bit, “Taxeak, nakil kuhi sung xa Hi tapus ti hisit moletin tei vahos mak mu vali hisit moletin sav xil.✡ Dut 10:17; 2Kron 19:7; Rom 2:11; Kal 2:6; Efes 6:9; Kol 3:25; 1Pit 1:17 35 Hi memaal ve ngan xil vus xa di lamot mini e di lapol naha xa momal pe meten, tave ti neta xa labe moletin xil te kantri sav tei.✡ Sion 9:31 36 Xamim mukil sepinien xa Hi tesa ni tuei mi mol‑Isrel xil tengan likila liti e tomat itela. Reitin, likila liti e tomat itel Hi ixo naha xa Iesu Kristo tepol ni e rin nar. !E Iesu be Suv na moletin xil vus!✡ Sam 107:20; 147:18; Aes 52:7; Neh 1:8-11; Rev 17:14; 19:16 37 Mukila ngamu xa longeongen hos ak tekapis e provins te hal Sudea. Testal kokot e provins te hal Kaleli, tetutou ni melele xa Sion di tehithiteni xa moletin xil lihiles ra tesaen nae xil e limaen ni ibaptaes ni xil.✡ Mat 4:12,17; Mak 1:14 38 Mukila usili ngamu xa tetep iaxa Hi tesa Ninin Eo mei tese xat Iesu te hal Nasaret e tesa xeihen mini. E Iesu tekakao tekapis e di tepol ni polien hos xil. Xi tetal rerat ngan xil vus xa lateti pe xeihen na Temat tengan lameluv rani e ha vexil vamase. Xi tekila tepol ni temak vengan xa Hi teti visali.✡ Aes 61:1; Luk 4:18; Sion 3:2 39 E xamem, eloheoh xil, iaxa matepus holesok xil xa di tepol ni e taon te hal Serusalem e rute sav mun e provins te hal Sudea. E di, lateti xati tete eivave e temat.✡ Dut 21:22 40 E melele xa melengien tol tetavi, Hi tesak ni temea rilomun ra maten e mei testal✡ Sion 14:19,22; Luk 24:30,42; Sion 21:12-13; Pol 1:4 41 mi rut xamem tang xa Hi tehosei xamem ngamu tengan mapusi. Reitin mak, dutou ni melele xa temea rilomun ra maten, xamem mateanien e matemun tetela. 42 E be Iesu vari iaxa tesemae ni xamem tengan ti muhithiten longeongen hos usili mi moletin xil e musep kila xa xi iaxa be ngan xa Hi tehosei tengan ti ilepis rin na moletin xil vus, ngan xil xa lameul ladi e ngan xil xa lalel ngamu.✡ Pol 17:31; Rom 14:9; 2Tim 4:1; 1Pit 4:5 43 Provet xil vus di latesepin usili latehit ngan xil vus xa laling neketen nae e hisen, Hi iketeh ihos rilomun mi xil.”✡ Aes 33:24; 53:5-6; Ser 31:34; Dan 9:24
44 Melele xa Pita di tamu misepin, Ninin Eo bemei polu e ngan xil xa di lataeong ni sepinien nan.✡ Pol 11:15; 15:8 45 Siu xil xa laneket xa latexo Siopa latemei latehe Sesaria tetel Pita, xil lamesep pupu melele xa lapusi xa Hi maen ngan xil mun xa latave Siu ti tengan lavur sanien te ni Ninin Eo nan vaxoni ngan xa di pol ni mi Siu xil. 46 Xil lakila xa Ninin Eo iaxa di bemei e xil reitin vengan xa lalong xil lasepin nggo sepinien sav xil xa tave nae xati ti e di lapet rat his Hi. Melele xa Pita pusi mak, biteni mi ngan xil xa latehusili bit,✡ Mak 16:17; Pol 2:4,11; 19:6 47 “Ngan xil ak lapolu ngamu ni Ninin Eo nggoni xir tang. ?Mak, ma visi tova mikila vasikoe xol xir tengan rinabaptaes ni xil ti e oei?”✡ Pol 8:36 48 Misak ni, Pita misemae tengan labaptaes ni Konilias xatel e his Iesu Kristo.✡ Pol 19:5; Sion 4:40 Melele xa Pita baptaes ni xil bus, Konilias e ngenen xil lasisi tengan latiti itel xil melengien ihe vahis mun.

- Polien
- ←
- 10
- →

✡10:1: Luk 7:2,5; Pol 27:1,3

✡10:3: Pol 3:1

✡10:5: Mat 10:2; Mak 3:16; Luk 6:14; Sion 1:42; Pol 10:18; 11:13

✡10:6: Pol 9:43; 10:32

✡10:11: Pol 11:5-12

✡10:14: Lev 11:1-47; Esek 4:14

✡10:15: Mak 7:15,19

✡10:18: Mat 10:2; Mak 3:16; Luk 6:14; Sion 1:42; Pol 10:5,32; 11:13

✡10:19: Pol 11:12; 13:2

✡10:22: Pol 10:1-2,5; Luk 7:5

✡10:23: Pol 10:45; 11:12

✡10:25: Pol 14:13-15; Rev 19:10

✡10:28: Pol 10:15; 11:19

✡10:30: Pol 3:1; Luk 24:4; Pol 1:10

✡10:32: Mat 10:2; Mak 3:16; Luk 6:14; Sion 1:42; Pol 10:18; 11:13; 9:43; 10:6

✡10:34: Dut 10:17; 2Kron 19:7; Rom 2:11; Kal 2:6; Efes 6:9; Kol 3:25; 1Pit 1:17

✡10:35: Sion 9:31

✡10:36: Sam 107:20; 147:18; Aes 52:7; Neh 1:8-11; Rev 17:14; 19:16

✡10:37: Mat 4:12,17; Mak 1:14

✡10:38: Aes 61:1; Luk 4:18; Sion 3:2

✡10:39: Dut 21:22

✡10:40: Sion 14:19,22; Luk 24:30,42; Sion 21:12-13; Pol 1:4

✡10:42: Pol 17:31; Rom 14:9; 2Tim 4:1; 1Pit 4:5

✡10:43: Aes 33:24; 53:5-6; Ser 31:34; Dan 9:24

✡10:44: Pol 11:15; 15:8

✡10:46: Mak 16:17; Pol 2:4,11; 19:6

✡10:47: Pol 8:36

✡10:48: Pol 19:5; Sion 4:40

© 2015 WBT