- Revelesen
- ←
- 11
- →

11
Hi misil moletin nan lu tengan ha lalhithiten sepinien nan
1 Di, masxaxa tei misa liei tei minou xa nggoni eitingil xa nikila nivuli mita xil ni, e biteni minou bit, “Uha e uvuli mita te Nim Eo na Hi e mita te hor te sanien eo mun. E uvuli ngan xil xa di lamot mi Hi en. ✡ Esek 40:3; Sak 2:1-2 2 E vioh teni, onavuli mita teni ti, vengan Hi tesa ni ngamu mi ngan xil xa latakil ti xi. Xil mei lihes tan ni Taon Eo na Hi aveti ihe hanutap lu e lu mun (42).” ✡ Sam 79:1; Aes 63:18; Sak 12:3; Luk 21:24; Rev 12:6; 13:5
3 Di, masxaxa ak biteni mun bit, “E inou nisa xeihen mi provet navan lu xa ha lalihit lelen ni usil reitinen navan melengien taosen tei handred lu e hanutap tol mun (1,260).* Aveti 42 e melengien 1,260, xalu vus lube huram 3 1/2. Lalising ni eising te tangen e nisil xalu tengan ha lalihit usil sepinien navan mi moletin xil.” 4 Moletin xalu ak lube vatit olip xalu† Sak 4:11-14 bit usil vatit olip xalu ak xa lube eloheoh lu na Hi. e laet lu xa lusoh pe met Hi Suv xa di milaxat vuol ni holesok xil te ut etan. 5 E xosxa moletin tova ihit ipurun xalu, upang istal ixo vulongexalu e ia len ngan xil xa di labae del xalu. Ma, ngan xil xa lihit lipurun xalu limat ixo suse ak. ✡ 2Saml 22:9; 2King 1:10; Sam 97:3; Ser 5:14 6 Hi isa xeihen mi xalu tengan lalisikoe xol us namus ti ituxoh hoxalite te melengien xil xa ti lalihit lelen sepinien na Hi en. Xalu lalihur xeihen tengan lalikila lalihiles oei xil vus mei ihe ra. E xeihen iti e xalu tengan lalikila lalisa longpangasien savsav xil ha ipurun moletin xil te ut etan e melengien xil vus xa xalu iexalu ihei. ✡ 1King 17:1; Eks 7:17,19-20; 1Saml 4:8
7 Melele xa lalihit vuol ni sepinien xa Hi tesa ni mi xalu, vongoro tesa tei imea ra Vangavul xa hoxalite teni tovuol. Xi ivae itel xalu e ihu vin xalu. ✡ Dan 7:3; Rev 13:1; 17:8; Dan 7:7,21; Rev 12:17; 13:7 8 Ti, tiei nalu lalipat lalitit e suse te Serusalem, taon xa eilep xa lateti xat Iesu e eivave en, ngan xa be Suv nalu. E melele xa labit usil taon xa eilep xiak, labit lelen ni xa nggoni Sodom mu Isip tetiamu. ✡ Luk 13:34; Aes 1:10 9 Moletin xil te kantri xil vus, vatimol xil vus, sepinien xil vus, e vatit moletin savsav xil vus mei lile mah xat tiei nalu melengien ihe tol e rute mun. Xil linamaen ni ti tengan litihin xalu. 10 Moletin xil vus te ut etan lisep koai ve maten nalu. Xil lipol ni anien xil xa tellep, e lisa kekes ni sanien mi xil, vengan provet xalu ak lusak ni longpangasien holu mei mistal mi moletin xil te ut etan.
11 Ti, e piniae te melengien hat nen, Hi isa sesehen te meulien mi xalu ma lalimea rilomun lalisoh. E ngan xil xa lipusi, lexil imulul holu ven. ✡ Esek 37:5,10 12 Ti, provet xalu ak lalilong rae tei ixo ut nesao ihit, “!Lumei nesao inggak!” Ma, pe met elu nalu xil, xalu lalixo momah tei lalihe ut nesao. ✡ 2King 2:11
13 E melele nen tak, lul tei xa eilep ilil. Ngan ak isak ni tatite tei te nim xil te taon xa eilep xiak likiri lel, ma tatit nim hat e he sav (9) kestang teni linakiri ti. E moletin taosen lu e he sav (7000) lilel. Melele xa moletin sav xil lipusi, lexil imulul ni e like reitin sung e xeihen na Hi xa de ut nesao. ✡ Esek 38:19-20
14 !Aue li! Ngan ak ihe hoxalite te melele te longpangasien xa be lu (2) nen. !E aue li, o aue li! Vengan, itutou ni ngan ak, melele te longpangasien xa be tol (3) nen mei istal nave nousav ti.
Masxaxa bui amaru kor
15 Di, vatixar na masxaxa xil xa be lu e he sav (7) e xil bui amaru nan. Melele xa bui, nalong rae xil xa langgo ut nesao e lakei nggeih labit,
“Xosali, xeihen te lelaxatien te ut etan
mei di e he Hi Suv nar e ngan xa be Mesaea nan.
E lelaxatien nan iti vehakut tang, navus ti.” ✡ Eks 15:18; Sam 10:16; 22:28; Dan 2:44; 7:14; Oba 21; Sak 14:9
16 Di, elda xil xa labe hanutap tei e hat mun (24) xa di ladotan e von xeihen nae xil pe met Hi, xil lamot mini, valnaoxil ba duxoh tan e di lapet rat hisen 17 del kikeien nae xil labit,
“!Hi Suv te Xeihen,
oda xosali e oteta tetiamu!✡ Rev 1:8; 4:8; 15:3; 16:7,14; 19:6,15; 21:22
Mamesuk vengan xa di opisen xeihen nam xa mahulong
e omei sung tengan olaxat rute xil vus te ut etan.
18 Ngan xil xa latakil ti xouk, iexil teat xouk, ✡ Sam 2:1; 46:6; Dan 9:6,10; Amos 3:7; Sak 1:6; Sam 115:13; Rev 19:5
e melengien te ekaten nam di bemei mi xil.
Ngan ak be melele xa ulepis
rin na moletin xil xa lalel ngamu.
Ngan ak be melele mun xa usa huit polien
mi provet xil xa labe moletin te polien nam xil,
e mi moletin nam xil xa di lamerere ni xouk,
ngan xil xa latellep ba duxoh ngan xil xa latereli.
E ngan ak be melele mun xa upurun ngan xil xa di lapurun holesok xil te ut etan.”
19 Di, puiteh te Nim Eo na Hi e ut nesao misaha, e napusi xa Bokis te Hitxatien te Xeih da en. E melele xa puiteh misaha mak, an milangas, veta mirum, lul tei milil nggeih, e saxut aes xil holu lakiri nggo tilang hat nggoni us.✡ 1King 8:1,6; 2Kron 5:7; Eks 19:16; Esek 1:13; Rev 8:5; 16:18; Eks 9:24; Rev 16:21

- Revelesen
- ←
- 11
- →

✡11:1: Esek 40:3; Sak 2:1-2

✡11:2: Sam 79:1; Aes 63:18; Sak 12:3; Luk 21:24; Rev 12:6; 13:5

*11:3: Aveti 42 e melengien 1,260, xalu vus lube huram 3 1/2.

†11:4: Sak 4:11-14 bit usil vatit olip xalu ak xa lube eloheoh lu na Hi.

✡11:5: 2Saml 22:9; 2King 1:10; Sam 97:3; Ser 5:14

✡11:6: 1King 17:1; Eks 7:17,19-20; 1Saml 4:8

✡11:7: Dan 7:3; Rev 13:1; 17:8; Dan 7:7,21; Rev 12:17; 13:7

✡11:8: Luk 13:34; Aes 1:10

✡11:11: Esek 37:5,10

✡11:12: 2King 2:11

✡11:13: Esek 38:19-20

✡11:15: Eks 15:18; Sam 10:16; 22:28; Dan 2:44; 7:14; Oba 21; Sak 14:9

✡11:17: Rev 1:8; 4:8; 15:3; 16:7,14; 19:6,15; 21:22

✡11:18: Sam 2:1; 46:6; Dan 9:6,10; Amos 3:7; Sak 1:6; Sam 115:13; Rev 19:5

✡11:19: 1King 8:1,6; 2Kron 5:7; Eks 19:16; Esek 1:13; Rev 8:5; 16:18; Eks 9:24; Rev 16:21

© 2015 WBT