- Sion
- ←
- 15
- →

15
Vole usil midep iaxa Iesu be vatite xa be reitin
1 E Iesu dei vole mi moletin nan xil bit, “Inou nabe vatite xa be reitin e Tata navan nggoni moletin xa di milaxati. 2 E lite xil ngasen xa lataso ti huite, xi ita xoteh xil liha. E lite xil xa laso huite, xi ita moten xil tengan isak ni xil mei liso huite ihe holu mu.✡ Mat 3:10; 15:13 3 E xamim mumese ngamu vengan xa mutehur sepinien xil xa natesa ni mi xamim.✡ Sion 13:10 4 Ma muxulehi muhisti itel nou, e inou mun nixulehi nihisti itel xamim. E hisit sexien xa lite xil xa latavisti ti vatel vatite lasakras laso tase ni huite, xamim mun musakras muso huite e meulien namim xosxa munavisti ti natel inou.✡ Rom 11:17-18; 2Kor 3:5; Sion 6:56
5 “Inou nanggoni vatite ak, e xamim munggoni lite xil teni. Ngan xil xa labisti del inou, e inou del xil, ti liso huite ihe holu e meulien nae. E xosxa munavisti vatel inou, misakras mupol ni ti neta.✡ 1Kor 12:12,27; Sion 15:16; 2Kor 3:5 6 Ngan xil xa latavisti ti vatel nou langgoni lite xil xa langguxou e labue. Hisit lite xil xa lamak, Hi ileh viton xil, e iso xil lihe upang xa ia len xil vari.✡ Mat 3:10; 7:19; 13:42 7 E xosxa mubisti del inou, e munggusil xat sepinien navan xil, xamim mukila musis ve neta xa iemim bei, e Hi ipol ni.✡ Mak 11:24; Sion 14:13; 16:23 8 E di mumerere ni Hi Tata melele xa muso huite xil lihe holu e meulien namim. Imak, ma mupisen ni xa mube moletin navan xil reitin.✡ Mat 5:16
9 “Eheien navan di mi xamim e hisit sexien xa eheien na Tata de inou. Muxulehi muhisti itel inou tengan eheien navan iti mi xamim vehakut. 10 Xosxa mulong xat rae navan xil, ti mupisen ni xa di mubisti del inou reitin e eheien navan iti mi xamim. Ngan ak nggoni ngan taxa inou di nalong xat rae xil na Tata navan tengan nipisen ni xa di nabisti dela e eheien nan de nou.✡ Sion 14:15; 1Sion 2:5; 5:3
11 “Nabit holesok xil ak mi xamim tengan vasak ni sien navan vati e meulien namim e tengan mei mupolu kuhi itela.✡ Sion 17:13; 1Sion 1:4 12 Rae xa di nasa ni mi xamim xiak: iemim ihei xamim mun ixoni ngan taxa inou di ieok bei xamim.✡ Sion 13:34; 1Sion 3:11,23; 2Sion 1:5 13 Sexien xil xa di pisen ni xa eheien na moletin tei de tuneli xil mak: melele xa di maen xoteh meulien nan tengan vamat vahinat xil. Sexien ak be eilep mak mu mili sexien sav xil te eheien.✡ Sion 10:11; Rom 5:8; 1Sion 3:16 14 E xamim mube tua navan xil xosxa mupol ni naha xa nasemae ni mi xamim.✡ Luk 12:4 15 Ninakes xamim ti mun ni moletin te polien navan xil, vengan xa moletin te polien xil latakil ti naha xa masta nae di pol ni. E di nakes xamim ni tua navan xil, vengan xa natehit mesen ni mi xamim ngamu holesok xil vus xa Tata navan tehiteni minou. 16 Tave xamim ti xa mutehosei inou tengan ti muhusil inou, e be inou vari iaxa natehosei xamim. E natesil xamim tengan ha mupol. Ma, ha muso huite ihe holu, huite xa ita vehakut. Ma, isak ni Tata isa ni mi xamim neta xa musisi ni e hisok.✡ Sion 6:70; 13:18; 15:5; 14:13,14; 16:23 17 Vatei mun, ha mupol ni naha xa di nasemae ni mi xamim xiak: iemim ihei xamim.”✡ Sion 13:34; 1Sion 3:11,23; 2Sion 1:5
Iesu misel xat moletin nan xil xa moletin xil te ut etan ti iexil iat xil
18 Iesu biteni mun mi moletin nan xil bit, “Xosxa moletin xil te ut etan iexil di nggat xamim, ma munem xati xa, tetiamu, iexil di teat inou.✡ Mat 10:22; 24:9; Mak 13:13; Luk 6:22; Sion 17:14; 1Sion 3:13; Sion 7:7 19 Xosxa xamim mube moletin xil te ut etan, ngan xil te ut etan iexil ihei xamim vengan lipus xamim muxoni xil tang. E inou natehosei rat xamim ra xil tengan mei musav ni ngan xil te ut etan. Misak ni, xil iexil di nggat xamim.✡ Sion 4:5; 17:14 20 Munem xat naha xa natehiteni mi xamim xa slev tei nave eilep ti nali masta nan.✡ Mat 10:24; Luk 6:40; Sion 13:16 Ve rin ak, xosxa moletin xil latesak purun ni nou, ma be reitin xa xil ti lisak purun ni xamim mun. E xosxa moletin xil latelong xat pispisien navan xil, ma be reitin xa xil ti lilong xat pispisien namim mun. 21 E xil lipol ni holesok xil ak mi xamim, vengan xa mube navan xil e di mupol e hisok e latakil ti ngan xa tesil inou namei.✡ Sion 16:3; Mat 5:11 22 Vahit natnamei ti e natnaviteni ti neta mi xil, ma naha xa di lapol ni nave tesaen ti. E vengan xa natemei ngamu visal xil e latesin sepinien navan xil, lasakras mun lamuun xole lavit latnakil ti xa di lapol ni tesaen.✡ Sion 9:41 23 Moletin xa ien nggat inou, xi di pisen ni xa di ien nggat Tata navan mun.✡ Luk 10:16; Sion 5:23; 1Sion 2:23 24 Vahit natnamei ti, e natnapol ni ti merekel xil xa moletin sav xil lasakras lapol ni, ma naha xa di lapol ni nave tesaen ti. E vengan xa natemei ngamu visal xil e natepol ni hisit merekel xil pe metexil xa mosav xil lasakras lapol ni, di lapisen ni xa sexien tesa xil ak de rin nae. E vengan xa latesin merekel xil ak, di lapisen ni xa iexil di nggat inou e Tata navan mun.✡ Sion 14:11; 9:41 25 Ngan ak di mistal mak tengan vasak ni sepinien xil xa latetisi tete rae nae xil xa mei be reitin xa bit, ‘Iexil iat votei ni nou tang.’ (Sam 69:4)✡ Sam 35:19
26 “Melele xa nite visal Tata navan, nisil Ninin te tutouen imei ve xamim e ise xat xamim. Xi ipisen reitinen nan mi xamim e ihit lelen reitinen usil inou.✡ Sion 14:26 27 E xamim mun muhit rat reitinen usil inou mi moletin sav xil, vengan xa xamim iaxa muteti visal inou e melele xa natepol kokot mei duxoh xosali.”✡ Pol 1:8; 5:32; 1Sion 4:14

- Sion
- ←
- 15
- →

✡15:2: Mat 3:10; 15:13

✡15:3: Sion 13:10

✡15:4: Rom 11:17-18; 2Kor 3:5; Sion 6:56

✡15:5: 1Kor 12:12,27; Sion 15:16; 2Kor 3:5

✡15:6: Mat 3:10; 7:19; 13:42

✡15:7: Mak 11:24; Sion 14:13; 16:23

✡15:8: Mat 5:16

✡15:10: Sion 14:15; 1Sion 2:5; 5:3

✡15:11: Sion 17:13; 1Sion 1:4

✡15:12: Sion 13:34; 1Sion 3:11,23; 2Sion 1:5

✡15:13: Sion 10:11; Rom 5:8; 1Sion 3:16

✡15:14: Luk 12:4

✡15:16: Sion 6:70; 13:18; 15:5; 14:13,14; 16:23

✡15:17: Sion 13:34; 1Sion 3:11,23; 2Sion 1:5

✡15:18: Mat 10:22; 24:9; Mak 13:13; Luk 6:22; Sion 17:14; 1Sion 3:13; Sion 7:7

✡15:19: Sion 4:5; 17:14

✡15:20: Mat 10:24; Luk 6:40; Sion 13:16

✡15:21: Sion 16:3; Mat 5:11

✡15:22: Sion 9:41

✡15:23: Luk 10:16; Sion 5:23; 1Sion 2:23

✡15:24: Sion 14:11; 9:41

✡15:25: Sam 35:19

✡15:26: Sion 14:26

✡15:27: Pol 1:8; 5:32; 1Sion 4:14

© 2015 WBT